
Cefnogi cynnydd disgyblion: dadansoddiad manwl o ddatblygiad cyfannol un plentyn gan gyfiawnhau’r camau dysgu nesaf.’


  Rhagarweiniad
 Cynhaliwyd yr ymchwil yn ysgol Gymunedol Gymraeg, yn Ne Sir Benfro. Agorwyd yr ysgol ym mis Medi 2016. Bellach, mae 142 o blant yn rhan o deulu’r ysgol ac 8% yn derbyn prydau ysgol am ddim. Ymdrecha’r ysgol i ledaeni’r iaith Gymraeg ond rhaid cydnabod mai prin iawn yw’r Gymraeg yn y Cyfnod Sylfaen gan fod yr ysgol wedi’i lleoli mewn tref Seisnigaidd. Yng ngweledigaeth yr ysgol gwelwyd pwysigrwydd lles y dysgwyr a’u hymdrechion i ddarparu dysgu ac addysgu o’r radd flaenaf (Griffiths, 2019). Amlygwyd hyn yn gryf ar draws yr ysgol, o’r Meithrin hyd at flwyddyn chwech.
     Mae’r disgybl ffocws yn fachgen hyderus a phoblogaidd yn y dosbarth Meithrin. Dadansoddwyd ei ddatblygiad ieithyddol, mathemategol, lles, corfforol a’i ddatblygiad yn y maes Gwybodaeth a Dealltwriaeth o’r Byd gan gyfiawnhau’r camau dysgu nesaf. Mae’n awyddus i lwyddo ac yn ymdrechu’n galed er mwyn plesio. Llwyddwyd cyflawni amryw o sgiliau’r cwricwlwm wrth ddyfalbarhau a bellach yn llwyddo i ‘ganolbwyntio am gyfnodau cynyddol’ (APADGOS, 2008, tud. 10), yn ymateb yn briodol ac yn ‘gwerthfawrogi ei waith dysgu, ei lwyddiant a’u gyraeddiadau’(APADGOS, 2008, tud. 10). 
     Nid oes modd gosod deilliant ar sampl cul o’i waith a phenderfynwyd ar ddeilliant yn defnyddio’r ffit orau. Yn ôl Llywodraeth Cymru (2011, tud. 10) dylid defnyddio ‘barn broffesiynol i nodi deilliant sy’n cyd-fynd orau i bob plentyn ym mhob Maes Dysgu. Nid oes disgwyl i blentyn gyrraedd pob llinyn mewn deilliant i farnu fod y deilliant hwnnw yn cyd-fynd orau iddo.’ Yn dilyn trafodaeth gyda’r athrawes ddosbarth felly, cafwyd darlun mwy cyflawn o’i allu a gwerthfawrogi ei fod yn gweithio ar ddeilliant 1.  
     Amlygwyd bod ganddo’r agwedd bositif i ddyfalbarhau, i herio’i hun ac felly i anelu at y deilliannau uwch os dilynwyd y camau dysgu priodol. Cyfeiriwyd at model ASG Nottingham (2013) wrth ddadansoddi’r chwilfrydedd a’r awydd yma sydd ganddo i lwyddo.
Casglu data
  Defnyddiwyd amryw o ddulliau casglu data er mwyn sicrhau dadansoddiad manwl a chywir o ddatblygiad cyfannol y plentyn, dulliau megis arsylwi, cynnal cyfweliadau gyda’r athrawes, ffotograffau, samplau o waith anodedig ac adborth gan y plentyn am brofiadau dysgu. Defnyddiwyd y rhain oll ynghyd â model ASG Nottingham (2013) er mwyn cydnabod yr agweddau, y sgiliau a’r wybodaeth sydd ynghlwm â’r dysgu a llwyddo i gyfiawnhau’r camau dysgu nesaf. Fodd bynnag, wrth gyflawni hyn oll gwnaethpwyd yn siŵr fod yr ymchwil yn foesegol gywir wrth gydymffurfio â chanllaw Bera (2018), canllawiau’r Brifysgol ar ymchwil foesegol (2017) yn ogystal â chod ymarfer moeseg ac integredd ymchwil y Brifysgol PCYDDS 2017-2020. 
     Cydymffurfir â chanllaw Bera (2018)  drwy ymatal rhag enwi fy nisgybl ffocws, yr ysgol na chwaith yr athrawes ddosbarth. Trafodwyd yr ymchwil er mwyn sicrhau bod y cyfranogwyr yn hollol ymwybodol o’r nod ac er mwyn sicrhau bod gan bawb gydsyniad gwybodus. Llofnodwyd y llythyr atodol (gweler atodiad A) gan y brif athrawes sy’n dyst fy mod wedi trafod yr ymchwil, wedi ystyried yr ochr foesegol ac wedi derbyn y caniatâd priodol i gasglu’r data.
  Casglwyd y data drwy ddefnyddio dull Mosaig Clark a Moss (2011). Galluogodd y dull hwn imi gyfuno gwahanol ddulliau o gasglu data er mwyn dod i gasgliad. Dyma fethodoleg sy’n gwrando ar lais y plentyn gan osod y plentyn yng nghanol yr ymchwil. Pennwyd y term ‘ Y Dull Mosaig’ gan ei fod yn cynrychioli gwahanol ddarnau a phersbectifau a’u huno i greu darlun cyflawn o fyd y plentyn (Clark a Moss, 2005).  Nodwyd bod yna dair rhan i’r dull yma o ymchwilio, yn gyntaf y gwaith o gasglu gwahanol ddata, yn ail, y dadansoddi a’r trafod ac yn olaf penderfynu ar y camau nesaf (Clark a Moss, 2005). 
    Cynghorwyd bod defnyddio gwahanol ddulliau o gasglu data yn fuddiol er mwyn rhoi cyfle i’r plentyn leisio’i farn. Soniwyd bod cyfyngu’r data i un dull megis cyfweliad yn culhau’r ymateb enwedig i blentyn Meithrin. Nodwyd bod y dull hwn yn rhoi’r cyfle i’r plentyn edrych ac ymateb i’r un cwestiwn mewn amryw o wahanol ffyrdd. Yn ogystal â’r plant mae’r dull yn fanteisiol i’r ymchwilwyr gan ddarparu ystod eang o ddata er mwyn gallu cymharu â dadansoddi (Clark a Moss, 2005).  Fodd bynnag, sylwer i Addysgeg Gwrando Rinaldi (2006) a Greene a Hill (2005) ffocysu ar ganiatáu i blant adnabod eu galluoedd, tra bod Siencyn (2008) yn cyfeirio at ddamcaniaeth ‘adeileddiaeth gymdeithasol wybyddol’ Piaget sy’n ffocysu ar ryngweithio plant â’u hamgylchedd.
     Ni ellir gwadu’r cyfyngiadau sydd ynghlwm â’r dull hwn. Noda Clark (2017) ei fod yn ddull sy’n cymryd amser i’w gyflawni gan fod angen casglu data eang a dadansoddi’n fanwl drwy fanylu ar yr holl ddarnau a phersbectifau gwahanol a gasglwyd.  Ystyriwyd hyn a gwnaethpwyd yn fawr o’r amser prin, cwta tair wythnos i arsylwi a chasglu data er mwyn fy ngalluogi i gyfiawnhau camau dysgu priodol ar gyfer y plentyn ffocws. 
   Canfuwyd y dull o arsylwi yn effeithiol ac yn werthfawr wrth gasglu’r gwahanol bersbectifau ynghyd. Galluogir imi adnabod y plentyn, ei allu academaidd a chymdeithasol, ei ffordd o ddysgu, ei ddiddordebau a’i ymddygiad cyffredinol o fewn yr ystafell ddosbarth. Nodwyd bod y dull hwn hefyd yn caniatáu i’r ymchwilydd ehangu ei ddealltwriaeth o  ieithwedd a mynegiant corfforol y plentyn ffocws. Noda Clark a Moss (2005) ei fod yn ddefnyddiol wrth ehangu dealltwriaeth yr ymchwilydd ar gyfer paratoi cwestiynau ac i arwain trafodaeth.   
   Cynhaliwyd cyfweliad gyda’r athrawes ddosbarth a dysgwyd am gefndir y plentyn, y cynnydd mae’r plentyn eisoes wedi’i gyflawni, y strategaethau a ddefnyddiwyd yn llwyddiannus i symud y dysgu ymlaen a manylion pellach ynglŷn â phersonoliaeth y plentyn ffocws. Hyderaf i’r cyfweliad gyfoethogi’r ymchwil gan ddarparu data cefndirol na ellir cael drwy ddefnyddio unrhyw ddull arall. Cyfeiria Laws (2003, tud. 299) at gyfweliadau drwy ddatgan ‘undoubtedly valuable when indepth information is needed.’ 
    Cyn cynnal y cyfweliad trafodwyd parodrwydd yr athrawes ddosbarth i gymryd rhan a’i hawl i ymneilltuo ar unrhyw adeg. Gwnaethpwyd hefyd yn siŵr ei bod yn deall cyfrinachedd ac anhysbysrwydd yr ymchwil. Penderfynwyd defnyddio’r dull lled-strwythuredig o gwestiynu. Nodwyd bod y dull hwn yn caniatáu i’r ymchwilydd bori’n ddyfnach ac yn ehangach i’r meysydd perthnasol (Bottrell a Dockett a Smith, 2015). 
        Canfuwyd y dull o gwestiynu’r plentyn yn anffeithiol oherwydd prinder ei eirfa. Serch hynny, defnyddiwyd lluniau i gynrychioli ei bersbectif, dull a weithiodd yn effeithiol iawn er mwyn sicrhau bod llais y plentyn yn chwarae rhan flaenllaw.  Yn yr un modd mae derbyn adborth y plentyn a gofyn iddo luniadu ei brofiadau dysgu yr un mor bwysig a’r dulliau blaenorol. Pwysleisiwyd pwysigrwydd y lluniau enwedig mewn ymchwil sydd wedi’i selio ar blentyn oed meithrin, oherwydd prin iawn yw’r geirfa sydd ganddynt. Cyfeiria Duncan (2018, tud. 19) at bwysigrwydd y data hwn drwy nodi ‘drawings may highlight individualistic viewpoints more so than conversation or writing which may generate less detailed or more generic descriptions of the same objects or scenes.’ 
     Canfuwyd y dull o gasglu enghreifftiau o waith y plentyn yn effeithiol gan fy ngalluogi i  ddadansoddi gallu’r plentyn yng ngoleuni gofynion y Cwricwlwm. Gellir hefyd defnyddio’r samplau o waith yng ngoleuni Model ASG Nottingham (2013) wrth ddadansoddi sgiliau deallusol, cymdeithasol, cyfathrebu a chorfforol y plentyn a’i wybodaeth a’i ddealltwriaeth.
Galluoga’r rhain oll inni flaenoriaethu  llais y plentyn ac adeiladu dadansoddiad ar sail y llais. 
Dadansoddi’r dysgwr
       Cychwynnaf drwy ffocysu ar ddatblygiad ieithyddol y plentyn ffocws. Adlewyrcha’r nodiadau arsylwi fod ganddo awydd i lwyddo a chwilfrydedd a brwdfrydedd tuag at ei waith (gweler atodiad B). Arsylwyd ar y plentyn yn ystod tasg ffocws a heb os nac oni bai rhaid ymfalchïo yn ei ymdrech i ddefnyddio geirfa cyfarwydd. O ganlyniad i’w agwedd bositif a’i ddyfalbarhad (ASG, 2013) llwydda’r plentyn gyflawni sgil maes dysgu oed Meithrin wrth ddangos ‘dealltwriaeth o egwyddorion sylfaenol’(APADGOS, 2008, tud. 14). Yn ogystal â hyn llwydda’r plentyn ‘ddefnyddio brawddegau sy’n cynnwys pump gair neu fwy’(APADGOS, 2008, tud. 14). 
  Fodd bynnag, arsylwyd ar y plentyn yn yr ardal chwarae rôl a gwahanol iawn oedd ei agwedd. Roedd ganddo dueddiad i roi’r ffidl yn y to a throi at y Saesneg yn gyfan gwbl. Gellir dadlau mai diffyg arweiniad a diffyg presenoldeb oedolyn i fodelu arfer dda yw’r rheswm dros hyn. Cyfeiria Vygotsky at bwysigrwydd presenoldeb y dysgwyr uwch ei deallusrwydd. Sonnir am ‘Y Parth Datblygiad Procsimol’ sef y pellter rhwng yr hyn mae’r plentyn yn gallu cyflawni gyda chymorth a’r hyn gall y plentyn wneud heb gymorth. Nodir mai rôl yr athro yw mewnoli syniadau a sgiliau i’r cof gweithredol gan fod y plentyn yn dysgu orau trwy fodelu a thrwy gydweithio (Gray a Macblain, 2015).    
    Noda Llywodraeth Cynulliad Cymru (2009, tud. 42) hefyd pa mor werthfawr ag angenrheidiol yw hi i ddysgwyr y Gymraeg gael digon o fewnbwn cyfrwng Cymraeg i’w galluogi i ddod yn siaradwyr Cymraeg rhugl. 
     Atgyfnerthwyd hyn yn nhystiolaeth yr athrawes ddosbarth (gweler atodiad C) a soniwyd am dueddiad y plentyn i ymdrech i ddefnyddio’r Gymraeg ar yr amod fod yna oedolyn i arwain ac i gynorthwyo’r drafodaeth. Gellir cyfeirio yn ôl at gefndir ieithyddol fy mhlentyn ffocws wrth gynnig eglurhad dros wytnwch y dysgwr (ASG, 2013). Nid yw’r plentyn yn clywed gair o Gymraeg yn y cartref felly teg yw awgrymu bod angen yr arweiniad er mwyn codi hyder y dysgwr a pharhau i’w drochi yng nghyfoeth y Gymraeg er mwyn hybu’r iaith a’i annog i’w ddefnyddio tu allan i dasg ffocws. 
       Dengys y nodiadau arsylwi ei fod yn dangos diddordeb a mwynhad yn gwrando ar stori Sali Sws (gweler atodiad B), yn llawn chwilfrydedd (ASG, 2013) ac yn dyst ei fod yn gallu ‘dal llyfr y ffordd iawn i fyny a throi’r tudalennau’ (APADGOS, 2008, tud. 19).  
    Cyfeiriodd y plentyn at ei fwynhad o bori trwy’r lluniau mewn gwahanol lyfrau ac eglurodd a manylodd ar ddigwyddiadau penodol yn y lluniau (Gweler atodiad B). Er nad oedd ganddo ddiddordeb yn y print, llwyddodd i  ‘ddehongli ystyr drwy luniau mewn llyfrau, gan ychwanegu manylion wrth esbonio’ (APADGOS, 2008, tud. 21). 
     Nodir hefyd bod y plentyn yn gallu cynnig rhagdybiaeth sy’n cyfateb â sgil maes dysgu’r Meithrin ‘siarad am beth allai ddigwydd nesaf’(APADGOS, 2008, tud. 21). Trafodwyd hyn fel dosbarth yng ngwersi Sali Sws a rhagfynegodd y plentyn ffocws fod Ffranc y Cranc yn dwyn sanau Sali Sws. 
      Adlewyrchwyd wybodaeth ieithyddol da yn y samplau o waith gan fod y plentyn yn dangos dealltwriaeth cadarn wrth ffurfio llythrennau a hynny yn weddol hyderus (gweler atodiad Ch). Dengys ddeallusrwydd bod ysgrifennu a gwneud marciau yn fodd o gyfathrebu (ASG, 2013). Fodd bynnag, gan fod geirfa’r plentyn yn brin iawn ni ellir herio ac ymestyn yr ysgrifennu yn ormodol. Cefnogwyd hyn gan Pie Corbett sy’n datgan yr angen i ‘fewnoli patrymau naratif – iaith storïau – ac yna’n eu hailgylchu wrth ysgrifennu’ (Corbett, 2009, tud. 8). 
      Adlewyrcha nodiadau’r wers addysg gorfforol ei fod yn adnabod cymeriadau stori’r dosbarth wrth lwyddo i gyflawni’r nod sef ymarfer ei gorff, ond gwneir hyn drwy symud o amgylch y neuadd yn bwrpasol i gyfleu cymeriadau penodol (gweler atodiad D). Dengys hyn ei ddealltwriaeth o’r stori a chyfleu’r diddordeb sydd ganddo yn y stori. Dangoswyd hefyd ei sgiliau corfforol yn effeithio ar ei ddysgu ieithyddol (ASG, 2013). Cyflawnwyd y sgil cwricwlwm drwy ‘ddatblygu dealltwriaeth o’r modd y mae eu cyrff yn symud’ (APADGOS, 2008, tud. 46) ac ‘adnabod yr effeithiau a gaiff ymarfer corff ar eu cyrff wrth iddynt symud’ (APADGOS, 2008, tud. 47). Cysyllta hyn gyda Yr hyn sy’n bwysig 1 ym maes dysgu Iechyd a lles y cwricwlwm newydd wrth ddangos ei fod yn ymwneud gyda gweithgareddau corfforol (Llywodraeth Cymru, 2019).
        Dyma blentyn sy’n ymddiddori yn yr ardal fathemateg. Gofynnwyd iddo dynnu llun o’r ardal lle mae’n dysgu orau, a heb feddwl dwywaith aeth ati i lunio’r cornel mathemateg (gweler atodiad Dd). Dengys yr arsylwadau, y data o’r cyfweliad, y lluniau a’r adborth wrth y plentyn ei fod yn gwneud ei orau glas ac yn mwynhau’n fawr yn ymwneud â gweithgareddau mathemategol, yn llawn chwilfrydedd ac yn dangos yr awydd i lwyddo (ASG, 2013).
   Mae’r samplau o waith (gweler atodiad E) yn dyst iddo allu ‘cyfri hyd at 10 o wrthrychau’n ddibynadwy’(APADGOS, 2008, tud. 31). Nodwyd iddo allu cyfrifo hyd at bedwar gwrthrych heb orfod cyfri un wrth un. Cysyllta Piaget hyn gyda gallu’r ymennydd i adnabod patrymau a’u cysylltu â rhif. Nodwyd bod plant mor ifanc a dau mlwydd oed yn gallu adnabod dau neu dri gwrthrych cyn datlbygu’r gallu a’r dealltwriaeth i gyfri (Way, 2011).
      Ymdrechwyd i ffurfio rhifau yn annibynnol gan amlygu agwedd o ddeiliant 2. Defnyddiwyd hefyd wrthrychau go iawn sy’n cyd-fynd â’r thema er mwyn herio ac ymestyn ei ddysgu (Gweler atodiad E). Serch hynny gwelwyd yr angen am ganolbwyntio pellach er mwyn sicrhau ei fod yn ffurfio pob rhif yn gywir. Dylid cydnabod ei fod yn ‘awyddus i lwyddo’ (ASG, 2013) yn y gweithgareddau mathemateg ond yn benderfynol i gwblau’r dasg yn annibynnol heb arweiniad. Fodd bynnag, tystia’r samplau o waith fod angen iddo dderbyn cymorth wrth oedolyn er mwyn cyrraedd y deilliannau uwch a goresgyn yr anawsterau. Cyfeiria hyn eto at ‘Y Parth Datblygiad Procsimol’  gan Vygotsky sy’n cyfeirio at bwysigrwydd presenoldeb yr arall. (Gray a Macblain, 2015).
     Yn ôl profiadau dysgu’r plentyn (gweler atodiad f) sonnir iddo fwynhau defnyddio Numicon yn y gweithgareddau mathemateg ac yn ôl y nodiadau arsylwi llwydda’r plentyn gyfateb y darn Numicon i’r rhif cywir. Tystia hyn felly, iddo allu adnabod rhifau o un i 10, hyn hefyd yn dangos agwedd o ddeilliant 2. Pwysleisiwyd yn y nodiadau arsylwi iddo ddefnyddio’r Gymraeg wrth gyfri hyd at 10 a hynny yn annibynnol ac yn hyderus. 
  Wrth gyfeirio at Model ASG Nottingham (2013) adlewyrcha’r plentyn wybodaeth a dealltwriaeth da wrth drin rhifau a chysyniadau mathemategol a hynny trwy gyfrwng y Gymraeg. Gyda hyn oll mewn golwg, llwyddodd fy mhlentyn ffocws i gyrraedd deilliant 2 yn y maes Datblygiad Mathemateg.
    Adlewyrcha nodiadau’r wers addysg gorfforol iddo lwyddo i gyrraedd sgil cwricwlwm y wers sef i ‘werthfawrogi a mwynhau’r gwahaniaeth rhwng rhedeg, cerdded, sgipio, neidio a hercian’ (APADGOS, 2008, tud. 46) ond yn ogystal â hyn fe lwyddodd i ddatblygu ei sgiliau rhifedd. Llwyddodd ddangos ei awydd i lwyddo a chynnal ei hunanreolaeth (ASG,2013) wrth ddilyn cyfarwyddiadau mathemategol syml, megis neidio 5 naid, 6 cam neu redeg hyd y neuadd ddwywaith. Llwyddodd felly gyflawni sgil o’r fframwaith(2014, tud. 1) sef ‘trosglwyddo sgiliau mathemategol i weithgareddau chwarae a’r ystafell ddosbarth.’
      Dengys y data iddo fwynhau’r gwersi ymarfer corff gan ddangos agwedd bositif ac eto llawn chwilfrydedd tuag at y gweithgareddau. Dangoswyd sgiliau corfforol a chymdeithasol cryf wrth lwyddo i ‘ddeall rheolau ac elfennau gemau, a gallu chwarae gemau cydweithredol a chystadleuol syml’ (APADGOS, 2008, tud. 46). Dadansoddwyd ei ddealltwriaeth a’u wybodaeth ieithyddol a mathemategol wrth iddo drosglwyddo’i sgiliau rhifedd a llythrennedd i’r gemau. Gyda hyn oll mewn golwg ac wrth ystyried yr holl ddata llwyddodd fy mhlentyn ffocws gyrraedd deilliant 1 yn y maes dysgu Datblygiad Corfforol.
      Dangoswyd mwynhad a chwilfrydedd wrth ddatblygu ei sgiliau a’u ddealltwriaeth yn y maes dysgu Gwybodaeth a Dealltwriaeth o’r byd gan lwyddo i gyrraedd deilliant 1 a chyffwrdd ag agweddau o ddeilliant 2. Adlewyrcha’r samplau o waith iddo allu gwahaniaethu rhwng yr hyn sy’n llygru’r môr a’r creaduriaid sy’n byw yn y môr (gweler atodiad Ff), hyn felly yn agwedd o ddeilliant 2.  Llwydda’r plentyn i ymestyn ei sgiliau meddwl, deallusol a chyfathrebu wrth drafod ac ystyried y pwnc llygredd(ASG,2013). Bellach, gellid cyflawni’r sgil cwricwlwm gan ei fod yn ‘gweld cysylltiad rhwng achos ac effaith’ (APADGOS, 2008, tud. 43) wrth drafod sut i gadw’r traeth lleol yn lân a sut i ddiogelu creaduriaid y môr. 
    Datblygwyd ei lythrennedd drwy’r maes dysgu Gwybodaeth a Dealltwriaeth o’r Byd ac ymestynnwyd ac ehangwyd ei eirfa. Bellach, gellid defnyddio’r enwau Cymraeg wrth drafod y mwyafrif o greaduriaid y môr. Dylid cydnabod hyn fel llwyddiant ysgubol o ystyried ei gefndir ieithyddol. Llwyddodd gyflawni hyn o ganlyniad i’w agwedd bositif tuag at yr iaith, yn llawn chwilfrydedd (ASG, 2013) a’r gefnogaeth a’r arweiniad a dderbyniwyd wrth yr athrawes. Pwysleisia Estyn (2013, tud. 8) fod angen i ddysgwyr y Cyfnod Sylfaen rhoi ‘pwyslais priodol ar ddatblygu medrau llafar da wrth ddysgu’r Gymraeg yn gynnar’ ac felly ymdrechwyd i gyflawni hyn yn drawsgwricwlaidd.
   Yn yr un modd llwyddodd y plentyn ddatblygu ei sgiliau rhifedd drwy’r maes dysgu Gwybodaeth a Dealltwriaeth o’r byd. Dengys yr adborth a dderbyniwyd ei fod wedi elwa ac wedi mwynhau’r sesiwn ymarferol oedd yn ymwneud â chyfrifo sawl creadur a sawl darn o sbwriel oedd yn y môr. Llwyddodd drosglwyddo’r sgiliau a ddysgodd yn y gwersi mathemateg a herio ac ymestyn ei wybodaeth a’i ddealltwriaeth ymhellach.
   Soniwyd am y plentyn fel unigolyn hyderus sy’n ymfalchïo yn ei waith. Fodd bynnag, er mwyn cyflwyno dadansoddiad manwl o ymglymiad y dysgwr cyfeiriwyd at ymchwil Ferre Leavers (2005) a’i ‘wellbeing and involvement scale’. Llwyddodd fy mhlentyn ffocws ddangos rhinweddau o lefel 4 yn ystod y tasgau ffocws wrth ganolbwyntio’n galed am gyfnod o amser.  Dylid cydnabod bod ymrwymiad o’r fath i’w glodfori enwedig o ystyried oedran y plentyn. Nodwyd heb lefel uchel o ymglymiad nid oes dysgu yn digwydd mewn gwirionedd.
   Adlewyrcha’r data parodrwydd y dysgwr i fynegi ei deimladau a’i allu i hiniaethu â theimladau eraill o fewn y dosbarth. Gellir gwahaniaethu rhwng da a drwg, fodd bynnag, nid yw bob amser yn barod i rhannu gydag eraill, hyn felly yn dangos bod angen iddo ganolbwyntio ar ei sgiliau cymdeithasu(ASG, 2013). Serch hynny, o ystyried canllawiau’r llywodraeth (2011) sy’n pwysleisio pwysigrwydd y ffit orau wrth osod deilliant, gellir datgan i’r plentyn ffocws gyrraedd deilliant 1 yn y maes Datblygiad Personol a Chymdeithasol, Lles ac Amrywiaeth Ddiwylliannol.
Camau nesaf : Cynnydd i’r dyfodol
   Ystyriaf fy nadansoddiad yn ofalus er mwyn cynnig camau priodol i’r plentyn ffocws a sicrhau cynnydd. Dengys llais y plentyn bod angen cymorth ac arweiniad ar y dysgwr er mwyn cyrraedd ei lawn botensial. Dangoswyd bod angen oedolyn i arwain drwy fodelu, hyn er mwyn trochi’r plentyn yng nghyfoeth y Gymraeg a’i fwydo’n ddyddiol gyda geirfa newydd yn ogystal ag atgyfnerthu’r geirfa cyfarwydd. Disgrifiwyd y dull o drochi’r plant yn y Gymraeg mewn adroddiad gan Estyn(2013, tud. 2), sef  ‘ffordd o weithredu sy’n canolbwyntio ar ddefnyddio Cymraeg yn unig fel cyfrwng addysgu a dysgu, gan ddefndyddio technegau ymarferol a gweledol i helpu plant a disgyblion i ddatblygu geirfa a chystrawen.’ 
    Wrth adfyfyrio ar yr addysgu gallaf gydnabod nad wyf wedi bod yn arwain y plentyn yn ddigonol na chwaith yn magu dysgwr annibynnol ohono. Dengys y data bod angen mwy o fewnbwn a chefnogaeth er mwyn ei osod ar y ffordd a’u alluogi i weithio’n annibynnol ac yn hyderus trwy gyfrwng yr iaith Gymraeg.
      Er mwyn cefnogi’r dull o drochi hyderaf fydd yr ymyrraeth ‘O ddweud stori i greu stori’ gan Pie Corbett yn fodd o wella sgiliau llythrennedd y plentyn. Yn ogystal â hyn gobeithiaf i’r ymyrraeth fod yn llesol i’w les hefyd drwy roi hwb i’w hunan hyder a’i alluogi i ddefnyddio’r iaith yng nghwmni aelodau eraill o’r dosbarth lle nad oes oedolyn yn bresennol i’w gynorthwyo a’i gefnogi. Yn ôl Pie Corbett(2007, tud. 9)  ‘Clywed a dweud storïau yw’r dull mwyaf pwerus o gaffael iaith.’ 
     Galluogir y strategaeth hon i’r plentyn adeiladu storfa o storïau a chwedlau ar gof a chadw a gydag amser y bwriad yw bod y plentyn yn defnyddio’r eirfa a’r ymadroddion o’r banc o storïau ar lafar, ac yn y pendraw yn ysgrifenedig hefyd. Defnyddiwyd symudiadau ymarferol er mwyn cynorthwyo’r broses (Pie Corbett, 2007). Gellir rhagweld llwyddiant a chynnydd os dilynir camau priodol Pie Corbett wrth ganiatáu i’r plentyn ddefnyddio’r ‘strwythurau hynny sydd eu hangen arnynt i greu naratif ar gyfer eu dibenion nhw eu hunain’ (Corbett, 2007, tud. 5). Wrth edrych tuag at y cwricwlwm newydd noda Llywodraeth Cymru (2019, tud. 7) bod storïau yn fodd o ‘danio’r dychymyg ac yn ysbrydoli creadigrwydd’ dyma’n union yw nod Pie Corbett, sef i fwydo iaith trwy ‘danio’r dychymyg.’ Wrth gyfeirio at y Model ASG (Nottingham, 2013) gobeithiaf i’r storïau ysbrydoli’r dysgwr ac ennyn ymdeimlad llawn chwilfrydedd, ac awydd i lwyddo a datblygu ei sgiliau llafar. Bydd hyn o fudd iddo yn y gwersi iaith ond hefyd ym mhob maes dysgu arall ac o ddydd i ddydd ym mywyd yr ysgol. 
   Dengys Adroddiad Estyn (2018) arfer dda yn ysgol Aberconwy. Nodwyd ei bod fel ysgol yn cydweithio er mwyn herio’r disgyblion ymhellach. Hyrwyddwyd defnydd o Office 365 er mwyn caniatau i holl ddysgwyr yr ysgol gael mynediad at adnoddau’r ysgol yn y cartref. Ystyriaf hyn yn gam effeithiol ar gyfer fy mhlentyn ffocws gan ei fod yn ffordd o gynnig arweiniad a chefnogaeth pellach. O ganlyniad i’r agwedd gweithgar a’r awydd sydd ganddo i lwyddo hyderaf iddo fanteisio ar yr adnodd hwn  er ei les academaidd a’i les personol. O ystyried ei gefndir, mae ganddo lawer o gefnogaeth yn y cartref, aelodau o’r teulu sy’n awyddus i herio’r plentyn er mwyn sicrhau iddo flodeuo i’w lawn botensial. Fodd bynnag, dylid ystyried a thrafod y cam hwn yn ofalus cyn ei gyflwyno er mwyn sicrhau bod y strategaeth yn cael ei ddefnyddio yn synhwyrol gyda’r nod o ddarparu cefnogaeth a hybu hunan hyder y plentyn. Perygl i’r cymorth gael ei ddefnyddio yn ormodol a’i orfodi ar y plentyn ac felly gall achosi niwed i’r agwedd gadarnhaol sydd ganddo tuag at ei waith. Dengys llais y disgybl buasai strategaeth o’r fath yn fuddiol iawn wrth ddatblygu ei sgiliau rhifedd, llythrennedd ac er lles personol y plentyn. 
     Dylid herio’r plentyn ymhellach yn y maes dysgu Datblygiad Mathemateg er mwyn ei alluogi i flodeuo i’w lawn botensial. Law yn llaw gyda’r herio, dengys llais y disgybl bod angen ffocysu yn benodol ar ffurfiant rhifau. Awgrymwyd y strategaeth STAR gan Boom a Fine (1995), sef strategaeth sy’n cynorthwyo dysgwyr i ffurfio rhifolion yn gywir. Awgrymwyd mai’r cam cyntaf yw arwain y dysgwyr i adnabod eu camgymeriadau, yna dylid cyflwyno’r sgil yn defnyddio gweithgareddau synhwyraidd. Soniwyd am arbrofi yn ffurfio rhifolion yn yr aer, mewn tywod, defnyddio clai ac yna herio’r dysgwyr drwy gyflwyno papur a phensil. Fodd bynnag, cynghorwyd i gyflwyno’r strategaeth ‘STAR’ fel arweiniad pellach. Dylid meddwl am yr hyn sy’n ddisgwyliedig ohonynt, yna meddwl am ddywediad i’w helpu wrth ffurfio’r rhif ac yn olaf dweud y dywediad tra’n ffurfio’r rhif. Bwriadaf gyflwyno’r strategaeth drwy weithio un wrth un gyda’r plentyn ffocws er mwyn iddo gydnabod pa rhifolion sydd angen perffeithio ac yna cydweithio i oresgyrn y broblem wrth feddwl am ddywediadau syml i’w gynorthwyo.     
    Ar un llaw, rhaid cydnabod safon iaith lafar fy mhlentyn ffocws wrth gyflwyno’r dywediadau. Fodd bynnag, ar y llaw arall gellir dadlau i’r dywediadau ymestyn a datblygu llythrennedd y dysgwr o fewn y gwersi Mathemateg. Dylid cwestiynu’n aml er mwyn sicrhau bod y plentyn yn cael ei herio’n ddigonol ac yn derbyn yr arweiniad sydd angen arno er mwyn sicrhau cynnydd, hyn oll ochr yn ochr gyda lles y plentyn. Defnyddiwyd strategaethau asesu ar gyfer dysgu er mwyn asesu effaith y strategaeth a chynnydd y plentyn.
    Er mwyn herio ei ddatblygiad corfforol dylid arbrofi yn defnyddio gwahanol offer wrth ddysgu. Cynghora Llywodraeth Cymru (2008) bod angen cyfleoedd ar blant i ddefnyddio offer mawr a bach, boed hyn yn annibynnol neu gydag ymarferydd. Nodwyd hefyd bod angen caniatáu amser iddynt ymarfer defnyddio’r offer er mwyn i’r plant allu datblygu ac ymarfer y sgil sydd o dan sylw. Dylid hefyd trochi’r plentyn yng nghyfoeth y Gymraeg drwy fwydo’r termau sy’n gysylltiedig â’r maes dysgu, dylid hyn fod o gymorth i’w les personol ac yn gymorth i’w sgiliau llythrennedd.  
       Er mwyn codi safon ac anelu at ddeilliant uwch yn y maes Gwybodaeth a Dealltwriaeth o’r Byd dylid ymdrechu i ymateb i gwestiynau penagored am brofiadau personol. Rhoddir amryw o gwestiynau’n gyson o fewn y gwersi nesaf er mwyn ymarfer a datblygu’r sgil. Law yn llaw gydag anelu at ddeilliant uwch yn y maes hwn bydd y plentyn hefyd yn gwella ei sgiliau llythrennedd a’i les personol wrth ddod yn fwy parod i amlygu ei brofiadau a hynny drwy gyfrwng y Gymraeg. 
    Wrth gyfiawnhau’r camau dysgu uchod hyderaf i gynnydd y plentyn yn y maes llythrennedd yn bennaf arwain at ddatblygiad yn lles yr unigolyn. Gobeithiaf iddo ddysgu geirfa newydd, magu hyder i ddefnyddio’r Gymraeg ac yn hapusach ac yn fwy parod i drafod a rhannu syniadau gydag aelodau eraill yn y dosbarth. Dylai’r sgiliau hyn fynd law yn llaw gydag anelu at ddeilliant uwch yn y maes dysgu Personol a Chymdeithasol, Lles ac Amrywiaeth Ddiwylliannol.
  Casgliad 
   Wrth ddod at gasgliad hyderaf i’r dull mosaig fy nghynorthwyo i gyfiawnhau camau dysgu ar gyfer fy mhlentyn ffocws. Gosodwyd llais y disgybl yng nghanol y gwaith ymchwil ac felly dyma’r llais sydd wedi fy ngalluogi i benderfynu ar gamau priodol er mwyn sicrhau ei fod yn blodeuo i’w lawn botensial. Cyhoedda Estyn (2016) bod dilyn llais y disgybl yn ein caniatáu i weithredu er lles y disgybl ac i wneud penderfyniadau doeth am brofiadau dysgu ac ansawdd addysgu. 
    Galluogir yr ymchwil imi adfyfyrio at fy addysgu ac i ddefnyddio’r Model ASG (Nottingham, 2013) i gefnogi’r dysgwr iddo ddatblygu agwedd, sgiliau a gwybodaeth i’w gynorthwyo i wneud cynnydd. Fodd bynnag, buaswn wedi elwa’n fwy o ddefnyddio’r dull hwn pe baswn yn cael cyfle i ddadansoddi am gyfnod estynedig. Gwnaf fy ngorau glas i weithredu’r camau dysgu nesaf er mwyn rhoi’r cyfle i’r plentyn ffocws ddatblygu ac i flodeuo i’w lawn botensial.  

